33. schôdza NR SR - 9.deň - B. popoludní
Dátum: 2025-04-08
Poslanec: Stachura, Peter (KDH)
Druh vystúpenia: Vystúpenie v rozprave

134. Tak, super... (Rečníkovi sa vypol mikrofón. Krátka pauza.) Dobre, teraz ide. Takže, vážený pán predsedajúci, vážené kolegyne, kolegovia, mám ešte desať minút, tak by som chcel ako vystúpiť ešte raz k tejto téme. Áno, presne tieto emócie, ako sme tuná zažili teraz pred chvíľou, budeme si tuná akože vykrikovať, že kto je zodpovedný za 20-tisíc mŕtvych. No toto sú naozaj tak primitívne argumenty, tak ťažko primitívne argumenty, že neviem, akým spôsobom na to reagovať. Viete, to je presne ten istý argument, aj pán Kalivoda, čo tu spomínal teraz, ako keby sme povedali, že no tak Slovensko má o štyritisíc úmrtí, odvrátiteľných úmrtí viac ako Česká republika, vy ste tu rok a pol pri vláde, no tak ste zodpovední za šesťtisíc úmrtí. (Potlesk.) No. Páči sa vám to? Toto je, toto je ten správny štýl alebo takto, takto tuná máme viesť odbornú diskusiu na túto tému? Kolegovia, ja vás chcem poprosiť naozaj, neznižujme sa k takýmto, takýmto, takýmto, takýmto veciam z Budkoviec. Však nechajme to pánovi ministrovi, on to môže, ale ostatní snažme sa, snažme sa vystupovať korektne. Ja vám poviem jednu vec, čo si myslím, že je veľmi dôležité, aby som, aby to tu odznelo, pretože paradoxne, keď vláda schválila tento návrh, tak ja som bol na služobnej ceste v Singapure. A čo som tam robil? Bolo to odborné stretnutie, kde sa stretli ľudia z celého sveta a diskutovali o tom, ako budúce pandémie lepšie nastaviť, pretože predstavte si, milí kolegovia z koalície, aj tam zomierali ľudia, aj tam zomierali ľudia, dokopy 7 mil. ľudí na Slove... teda na celom svete zomrelo. Čiže nieže 20-tisíc mŕtvych, 7 mil. ľudí zomrelo na celom svete. A práve ľudia, odborníci, naozaj skvelí odborníci, ja som tam zastupoval skôr tú politickú časť, ale tam boli odborníci, epidemiológovia, rôzni ľudia, ktorí hovorili o tom, že ako to vlastne lepšie zvládať. No a práve v tomto čase, keď som tam ja bol a mal som tam jedno krátke vystúpenie, tak som sa dozvedel, že slovenská vláda schválila túto amnestiu na priestupky. A keď som to tam hovoril, tak som tam bol za hviezdu. Ľudia mi nechceli veriť, že kde taká krajina je, že idú odškodňovať, idú odškodňovať ľudí, ktorí nedodržiavali protipandemické opatrenia. A ja som im kreslil mapu, že v Európe vedľa Ukrajiny, áno, tam je Slovensko a tam presne takáto vláda schválila takéto opatrenie. Mi nechceli veriť, naozaj mi nechceli veriť a hovorili, že to nie je možné. To, toto, to myslí... to je sranda. No ale, bohužiaľ, sranda to nebola. No a presne sme tu, že teraz rokuje tento parlament presne o tejto, o tomto, o tejto srande, o tomto výmysle. No a potom, keď sme, samozrejme, touto diskusiou prešli, sme sa zaoberali tým, že ako nastaviť lepšie, aby tie pandémie neboli také smrtné, aby tých sedem miliónov ľudí nemuselo zomierať v budúcich pandémiách. A to, čo som spomínal na začiatku alebo ešte predtým vo vystúpeniach, pandémie, epidémie sa prehrávajú v komunikácii a v tom, že spoločnosť, národ nie je súdržný. Toto je základný, kľúčový odkaz, ktorý tam zaznel. A hovorili, že pokiaľ nie je národ jednotný, pokiaľ dostáva rozdielne informácie, čiže tu jedna politická strana hovorí tak, druhá hovorí inak, tretia sa háda, štvrtá robí to, ľudia sú zneistení, ľudia sú, samozrejme, celkom prirodzene znervóznení a majú strach, lebo nevedia, či náhodou nezomrú, sú konfrontovaní s tým, že zomierajú ich príbuzní, a práve vtedy je dôležité, aby sa aj politici, aj všetci, ktorí majú zodpovednosť, správali zodpovedne. A čo znamená správať sa zodpovedne? Jednoducho nerobiť z toho politiku. Nemôžeme si to zobrať a tento strach ľudí, túto nespokojnosť, že boli obmedzovaní, že mali, mali problémy, využiť vo svoj politický prospech tak, aby sme sa dostali k moci. Toto ja vám vyčítam a všetkým, keď hovoríte o tých dvadsiatich tisícoch mŕtvych, že ste spoluzodpovední za to, ako to bolo na Slovensku. Ste spoluzodpovední a toto, toto musíme nejakým spôsobom zmeniť. Čo tam odznelo? A to by som chcel povedať, že dáta, ktoré sa, ktoré sa poskytujú, musia byť aktuálne, musia byť vedecky podložené a musia byť konzistentné. To je kľúč. Musí tu byť centrálne informovanie, ale aj decentrálne dovysvetlenie. To, čo nám tiež veľakrát chýba. Povedalo sa niečo, ale nie každý dokáže to hneď spracovať a pochopiť. Toto napríklad by malo byť niečo, čo by sme mali pre budúce pandémie lepšie robiť. Jednoducho dovysvetliť, dovysvetliť veci, ktoré možno ľuďom z tej tlačovej konferencie, besedy, diskusie v televízii nemusia byť celkom jasné. Ďalší veľmi dôležitý bod, ktorý tam odznel, bol ekosystém vzťahov a dôvery. To, že sa musia budovať komunity expertov, že expertov nemôžme znevažovať, že expertov nemôžeme si hovoriť, že za to, že má takýto názor a vychádza z nejakých odborných, odborných článkov, že to je treťotriedny expert, alebo ja neviem čo, tie kapacity vedecké treba budovať a vytvárať, vytvárať dôveru. Poznať, poznať komunity. Takisto je rozdielne hovoriť o covide napríklad v rómskej komunite, je rozdielne hovoriť o covide, kde sú pravicoví extrémisti, hovoriť v komunite, kde sú možno ľudia z jednoduchších pomerov, aj na to treba dbať, pretože tie informácie, ktoré k nim prichádzajú, môžu ich inak zasiahnuť, a na to sme nedávali dostatočne dôraz. Čo najširší politický konsenzus. Ďalší bod, ktorý sme jednoznačne zadefinovali. Pokiaľ nie je politický konsenzus na tak závažnej téme, ako je covid alebo teraz krívačka a slintačka, tak je to dopredu prehratý boj. A my sme to videli teraz a hovorili sme o tom viackrát, ak budete znevažovať očkovanie vy z relevantných politických strán, ak zo strany SMER a z jeho, hlavný líder strany SMER povie, že on sa zaočkovať nedá a že očkovanie je zlé a že tu sa idú len farmafirmy obohatiť, no tak aký signál dáva tým svojim, svojim voličom? Toto spôsobuje to, že ten, tá verejná mienka, tá súdržnosť v spoločnosti je zásadne poškodená. Rozhodovanie na základe dôkazov. Opäť mali sme tu rôzne veci. Určite si pamätáte možno pána Sotáka v televízii, hovoril: prečo ste nedali vitamíny všetkým? Všetkým trebalo rozdať vitamíny. Mali sme tuná ľudí, ktorí hovorili ivermektín. Všetkých trebalo napchať konskou pastou. Všetci sme mali už dávno brať ivermektín. Opäť informácie, na ktoré sme jednoducho nemali dáta, ale niektorí to vedeli využiť, zneužiť vo svoj prospech a potom takýmto spôsobom bombardovali tých, ktorí boli napríklad na vedúcich pozíciách, ako to, že to nezabezpečili? A ja viem, ako to bolo. Vie to aj Marek Krajčí, lebo vieme, ako to tam bolo, aký obrovský tlak sme zažívali. Z každej strany ste počúvali, prečo tu ten ivermektín nie je. Hoci sme na to nemali dáta a nakoniec sme boli jedna z posledných alebo jediná krajina západného typu, ktorá ten ivermektín nakoniec doviezla. Zdroje. A tu je opäť veľmi dôležité, nemôžeme predsa riešiť veci len tak, že nám to niekto povedal, alebo nám to teraz politicky vyhovuje, alebo neviem. Proste medicína ja exaktná veda. Sú tu jasné pravidlá a my tie pravidlá musíme nejakým spôsobom dodržiavať. A tu bolo viackrát spochybňované, čo povedia experti, viackrát spochybňované, čo povedia kapacity na Slovensku, čo povedia zahraničné kapacity. Vytvárali sme si vlastné paralelné kapacity. Robili sme kapacity aj z, aj teraz ich robíme, kolegovia z koalície. Vy tuná podporujete Petra Kotlára, ktorý podľa mňa, som celkom presvedčený, má paranoidný blud. Paranoidný blud. A podporujete ho. Podporujete ho v týchto veciach. Nemôžeme jednoducho tuná hovoriť, že toto sú naši experti, pani Peková napríklad. Aký, aká je ona expertka? Čoho? Akú má, akú, akú má vedeckú kapacitu, kariéru za sebou? Tu sa nemôže, nemôžeme takýmto spôsobom pristupovať, pristupovať k pandémii. Preto chcem toto vystúpenie teraz naozaj nieže jedného, druhého haniť, ale kľúčové veci musia ostať bez politiky a politika, politici sa musia vedieť spojiť. V covide to bolo jednoznačne takto a, bohužiaľ, sa nám to nepodarilo. Ale obávam sa, že sa nám to nemusí podariť ani v nasledujúcich pandémiách. Vidíte na krívačke a slintačke. Pokiaľ by sme naozaj začali robiť teraz takú opozičnú politiku, akú ste robili vy v covide, tak neviem, ako by to dopadlo. Neviem, ako by to dopadlo, ale nechceme robiť takúto politiku, pretože je to príliš vážna situácia pre našu krajinu. A preto vás o to prosím, aby ste takto pristupovali aj k ďalším pandémiám, pretože my sme si to prehrali a my všetci sme si to prehrali. Neosočujme sa navzájom, že len ty alebo ty. Spoločne to nebolo dobré vystúpenie. Ďakujem. (Potlesk.)